Valke se woordvoerder bedank | Maroela Media
Hangwani Mulaudzi (Foto: ANA)
Die nasionale woordvoerder van die Valke, brig. Hangwani Mulaudzi, het Maandag amptelik bedank.
Volgens kol. Katlego Mogale, woordvoerder van die Valke, het Mulaudzi sy bedanking die oggend aan die nasionale hoof van die Valke, Godfrey Lebeya, oorhandig, wat dit onmiddellik aanvaar het.
Mulaudzi het persoonlike redes aangegee vir sy rede vir bedanking.
Sy bedanking volg net nadat hy onlangs in die spervuur beland het weens sy beweerde betrokkenheid by 'n bedrogspul by die nasionale loterykommissie.
Die DA eis Mulaudzi se kop al geruime tyd nadat sy niewinsgewende organisasie (die Hangwani Mulaudzi-stigting), waarvan hy die voorsitter in Limpopo is, R3 miljoen van die nasionale lotery ontvang het om 'n sportsentrum in Mashamba in Limpopo te vestig.
Die sentrum sou toegerus wees vir meer as 100 kinders en sou beskik oor 'n ablusieblok, 'n kantoor, 'n kleedkamer sowel as 'n boorgat met lopende water en omheining.
Die Covid-19-pandemie het glo die bou van die sentrum vertraag.
Mulaudzi het gesê die organisasie is aanvanklik in 2017 gestig om kinders in die gemeenskap met die nodige vaardighede toe te rus.
Die DA het egter hierdie skenking bevraagteken. Volgens die party het die Valke reeds ondersoek ingestel na ander aangeleenthede van beweerde korrupsie rakende die uitbetaling van Lotto-geld.
Mat Cuthbert, DA-woordvoerder oor handel, nywerheid en ekonomiese ontwikkeling, voer aan geld wat vir die sportsentrum bedoel was, is na bewering reeds bestee aan items wat nie met die werklike projek verband hou nie, soos die aankoop van minibustaxi's en terugbetalings wat aan lotery-amptenare betaal is.
Cuthbert sê die DA het ook reeds in Oktober 'n interne dokument van die departement van maatskaplike ontwikkeling onder oë gehad wat glo bewys dat Muluadzi die naam van sy stigting in Augustus vanjaar van die Hangwani Mulaudzi-stigting na die Bono-stigting verander het.
"Boonop het die interne dokument onthul dat die stigting van Mulaudzi sedert 2018 nie jaarverslae en nakomingsdokumente ingedien het nie, wat die skenking van geld van die lotery bloot verdag maak," sê Cuthbert.
Die DA eis dat 'n behoorlike en deeglike ondersoek na die beweerde wanbesteding van geld van die lotery van stapel gestuur word.
Mulaudzi het 'n ruk gelede aan die media verklap dat politieke leiers sy lewe in gevaar wil stel met hul agendas. Hy het ook gesê dat hy nie die enigste direkteur van die stigting is nie en dat sy naam vir die stigting gebruik is, omdat dit welbekend is.
"'n Mens kan jou nie blind hou vir eise soos dié nie. As Mulaudzi glo dat dit niks anders as 'n smeerveldtog teen hom is nie, sal hy geen probleem hê om sy volledige samewerking aan 'n ondersoek na die saak te gee nie," sê Cuthbert.
DA Hangwani Mulaudzi In die nuus Lotto Valke
Bedank dan kan jy maar die geld hou
Was veronderstel om korruptes aan te keer! Hoekom is ek nie verbaas nie? Weet nie meer wie om te vertrou nie.
Die donker smet van korrupsie het eenvoudig nie 'n einde nie, dit vleg deur elke instansie soos 'n netwerk vrot wat nooit gaan ophou nie.